– Voitte odottaa instituutioiltanne, armeijaltanne ja johtajiltanne parempaa sekä vaatia paluuta demokratiaan. Yhdysvallat seisoo visusti rinnallanne tässä tehtävässä, Pompeo kertoo videoviestissään.

Samaan aikaan videoviestin julkaisun kanssa Maduro kehotti maansa armeijaa varautumaan Yhdysvaltain mahdollisiin sotilastoimiin Venezuelaa vastaan.

– Olkaa valmiit puolustamaan kotimaatamme aseet käsissänne, jos jonakin päivänä Yhdysvaltain imperiumi rohkenee kajota tähän pyhään maaperään, Maduro sanaili televisioidussa puheessaan.

(artikkeli jatkuu alla)

Maduro piti puheensa sotilastukikohdasta puolustusministeri Vladimir Padrinon ja noin 5 000 sotilaan läsnä ollessa. Aikaisemmin tällä viikolla oppositiojohtaja Juan Guaido yritti käynnistää sotilaallista vallankumousta ja väitti asevoimien tukevan häntä, mutta yritys epäonnistui.

Maduron hallitus kertoi tuolloin kukistaneensa kapinan, ja 25 kapinaan osallistunutta sotilasta on hakenut turvapaikkaa Brasilian suurlähetystöstä Caracasissa. Syyttäjän mukaan 18 ihmisestä on annettu pidätysmääräykset.

Tapahtuneen jälkeen Venezuelassa nähtiin väkivaltaisia yhteenottoja opposition kannattajien ja hallituksen joukkojen välillä. Yhteenotoissa kuoli neljä ihmistä ja satoja loukkaantui.

